***Arctobyrrhus*** er en slekt av biller som hører til familien pillebiller (Byrrhidae). De kjennes særlig på at de hvis de blir skremt, trekker bein og antenner inn i furer på undersiden, slik at hele kroppen blir glatt og jevn, pille-lignende. Et annet særtrekk er at både larver og voksne biller lever av mose, noe som er ganske uvanlig mellom "høyere" insekter.

Utseende
--------

Små til middelsstore (1–10 mm), ovale biller, kroppen er nokså sterkt hvelvet. På farge er de gjerne grå/brun/svarte, ofte med metallglans. Mange har oversiden dekket av fine, lyse skjell eller fløyelsaktig bestøvning. **Hodet** er lite, nedbøyd og vanligvis ikke synlig ovenfra. Det kan felles inn i en grop i forbrystet. Fasettøynene er temmelig små og ovale. Antennene er nokså korte, 11-leddete, svakt kølleformede. **Brystskjoldet** (pronotum) er bredere enn langt, nokså hvelvet, med tydelig avsatte sidekanter. **Dekkvingene** er nokså korte og brede, hvelvede, med eller uten punktstriper. **Beina** er korte, føttene kan felles inn i en fure på leggen og hele beina kan felles inn i furer på undersiden, slik at kroppsformen blir helt glatt. **Larvene** er C-formede, halvmåneformede eller sylindriske.

Levevis
-------

Både voksne og larver lever av stort sett av mose, selv om enkelte arter også kan finnes på lav og urter. De voksne beiter på overflaten av moseteppet, mens larvene stort sett lager tunneler nede i mosen. De fleste er nattaktive. Pillebillene finnes ganske høyt til fjells og er en av de tallrikeste bilegruppene i høyfjellet.

Utbredelse
----------

Slekten er utbredt i det nordlige Europa (Norge, Sverige, Finland) og Nord-Amerika. Den er en av relativt få slekter av insekter som først er beskrevet fra Norge (Dovrefjell), den er også funnet noen andre steder i Trøndelag.

Systematisk inndeling
---------------------

**Treliste**
* Ordenen biller, Coleoptera
	+ Underordenen Polyphaga
		- Overfamilien pillebiller, Byrrhoidea
			* Familien pillebiller, Byrrhidae
				+ Underfamilien hårpillebiller, Byrrhinae
					- Stammen Byrrhini
						* Slekten ***Arctobyrrhus*** Münster, 1902
							+ *Arctobyrrhus dovrensis* Münster, 1902
							+ *Arctobyrrhus subcanus* (LeConte, 1878)

Referanser
----------

1. 1 2  «Artsdatabankens artsopplysninger». Artsdatabanken. 29. august 2020. Besøkt 29. august 2020.
2. ↑  Munster, T.G. 1902. Die norwegischen Arten der Familie Byrrhidae (Cistelidae Reitter), nebst Beschreibung eines neuen Genus und zweier Arten. *Verhandlungen der Kaiserlich-Königlichen Zoologisch-Botanischen Gesellschaft in Wien* 52: 87–91.

Litteratur
----------

* Hansen, Victor.; Larsson, Sv. G. 1973 (2. utgave). *Biller X. Blødvinger, klannere m. m.: (Malacodermata, Fossipedes, Marcrodactylia og Brachymera)* Danmarks Fauna 44. 344 sider. ISBN 8712166936
* Silfverberg, H. 1992. *Enumeratio Coleopterorum Fennoscandiae, Daniae et Baltiae*. (Liste over Nordens biller). Helsinki.

Eksterne lenker
---------------

* (en) *Arctobyrrhus* i Global Biodiversity Information Facility Rediger på Wikidata

* (no) *Arctobyrrhus* hos Artsdatabanken Rediger på Wikidata

* (sv) *Arctobyrrhus* hos Dyntaxa Rediger på Wikidata

* (en) *Arctobyrrhus* hos Fossilworks Rediger på Wikidata

* (en) *Arctobyrrhus* hos ITIS Rediger på Wikidata

* (en) *Arctobyrrhus* hos NCBI Rediger på Wikidata

* (en) *Kategori:Arctobyrrhus* – bilder, video eller lyd på Wikimedia Commons Rediger på Wikidata

* *Arctobyrrhus* – detaljert informasjon på Wikispecies Rediger på Wikidata